Urmas Klaas

**Urmas Klaas** (sündinud 17. märtsil 1971 Räpinas) on Eesti ajaloolane, ajakirjanik ja poliitik, alates 9. aprillist 2014 Tartu linnapea.

## Haridus

Urmas Klaas on lõpetanud Räpina Keskkooli 1989 ning Tartu Ülikooli ajaloo erialal 1994 (*cum laude*). Ta on ajaloomagister (Tartu Ülikool 1998), magistritöö "Õigeusu kirik Lõuna-Eestis 1848–1917. Halduskorraldus ja preesterkond".

## Töökäik ja tegevus ühingutes

Klaas on aastatel 1994–2003 töötanud Tartu Ülikooli Eesti ajaloo õppetooli assistendina, lektoraadi juhatajana ning lektorina. Aastatel 1995–2003 töötas ta ajalehe Postimees uudistetoimetuse toimetajana, seejärel arvamustoimetuse juhatajana, Tartu toimetuse juhatajana, peatoimetaja asetäitjana ja peatoimetajana. 2004. aastal töötas ta Haridus- ja Teadusministeeriumis teabejuhina ja teabekorralduse osakonna juhatajana. 

Klaas on olnud SA Tartu Ülikooli Kliinikum ja SA Kultuurileht nõukogu esimees, Lennuliiklusteeninduse AS-i nõukogu liige, SA Domus Dorpatensis nõukogu liige, SA Põlvamaa Talurahvamuuseumi nõukogu esimees ning Balti Seltsi Saksamaal asepresident. Aastatel 2007–2015 oli ta Eesti Orienteerumisliidu president.

2025. aasta seisuga on Urmas Klaas: 

* SA Tartu Ülikooli Kliinikumi nõukogu liige
* SA Tartu Pauluse Kiriku nõukogu esimees
* SA Tartu Jaani Kiriku nõukogu esimees
* SA Tartu Maarja Kiriku nõukogu esimees
* SA Teater Vanemuine nõukogu liige
* SA Eesti Teatri Festivali nõukogu liige
* AS Räpina Haigla nõukogu liige
* Tartumaa Omavalitsuste Liidu juhatuse liige
* Eesti Reformierakonna juhatuse liige
* Kaitseliidu Tartu maleva Tamme malevkonna liige

## Poliitiline tegevus

Urmas Klaas oli aastatel 2004–2007 Põlva maavanem. 2007–2011 oli ta XI Riigikogus majanduskomisjoni esimees. 2011–2014 oli ta XII Riigikogu liige, tolles koosseisus kultuurikomisjoni esimees. Ta on Eesti Reformierakonna liige 2006. aastast. 

2007. aastal pakuti Klaasile Tartu linnapea kohta, kui senine linnapea Laine Randjärv ametist loobus. Klaas ütles ära ning Tartu linnapeaks sai Urmas Kruuse. 

Kui sotsiaalminister Maret Maripuu 2009. aasta algul tagasi astus, peeti Klaasi võimalikuks tulevaseks ministriks, kuid ministriks sai Hanno Pevkur. 

Pärast peaminister Andrus Ansipi tagasiastumist 2014. aastal teatas Tartu senine linnapea Urmas Kruuse ametist loobumisest seoses asumisega tervise- ja tööministriks tulevases Taavi Rõivase valitsuses. 

8. aprillil 2014 valis Tartu linnavolikogu Tartu uueks linnapeaks Urmas Klaasi, kes lahkus sellega seoses Riigikogust. 19. mail 2014 valiti ta ka Reformierakonna Tartu piirkonna juhiks.

Ta kandideeris 2023. aasta Riigikogu valimistel, kus kogus valimisringkonnas nr 10 (Tartu linn) 8065 häält (üleriigiliselt 5. tulemus) ning osutus valituks isikumandaadiga. Klaas loobus Riigikogu liikme mandaadist, et jätkata linnapeana.

Klaas on alates 2020. aastast Euroopa Regioonide Komitee liige kuuludes seal sotsiaalpoliitika-, haridus-, tööhõive-, ja kultuurikomisjoni (SEDEC komisjon), Ukraina töörühma ning Uueneva Euroopa fraktsiooni. Ta on Euroopa Regioonide Komitee asepresident.

## Isiklikku
Urmas Klaas on abielus Maris Klaasiga, kes töötab Eesti Rahva Muuseumis. Neil on tütar Ida. Pere elab Tartus Tammelinnas.

Klaasi huvialadeks on ilukirjandus, sport, kalandus ja aiandus. Ta kõneleb eesti, inglise, saksa ja vene keelt.

## Tunnustus

* 1998 Tartu Ülikooli autasu "Ülikooli Sammas"
* 2005 Poola Vabariigi kuldne teeneterist
* 2006 Lõuna Politseiprefektuuri teenetemärk
* 2007 Kaitseliidu eriklassi teenetemedal
* 2013 Saksamaa Liitvabariigi suur teeneterist tähega
* 2018 EELK teeneteristi III järk
* 2019 Päästeteenistuse medal
* 2019 Eesti Memento Liidu teenetemärk
* 2019 Kaitseliidu Tartu maleva võidupüha mälestusmedal
* 2019 Kaitseministeeriumi hõberinnamärk
* 2019 Balti Kaitsekolledži teeneterist
* 2019 Läti Tunnustusristi 3. klass (komandör)
* 2020 Kaitseväe Akadeemia teenetemärk  
* 2023 Rootsi Kuningliku Põhjatähe ordeni komandöririst
* 2024 Soome Lõvi Rüütelkonna komandöririst
* 2024 Eesti Välisministeeriumi teeneterist, II klass

## Viited

## Välislingid

* Urmas Klaas saates "Kukul külas", 23. oktoober 2005, 1. osa, 2. osa
* 
* Jaanus Kulli. Korra mees Eesti Ekspress, 30. märts 2000
* "AK. Nädala" portree: Urmas Klaas ERR, 23. november 2025